google/wiki40b huggingface dataset:
Tonsåsen-drapet

Tonsåsen-drapet er saken som omhandler det uoppklarte drapet på Knut Øyvind Moe (34 år) som skjedde den 9. januar 1999 i Nord-Aurdal kommune, Valdres, Oppland. Moe ble skutt og drept i sitt eget hjem før den ukjente gjerningsmannen satte fyr på huset.

Spor

Våpenet var et .22 kalibersvåpen da et prosjektil av typen «.22 long rifle» ble funnet i den avdøde. Det at huset ble påtent har hemmet etterforskningen av drapet sterkt.
Tula Point

Tula Point er et nes som ligger helt nordøst på Île Renaud i Biscoe Islands. Biscoe Islands ble oppdaget i 1832 av en britisk ekspedisjon under John Biscoe og ble først grovt kartlagt av Den franske antarktisekspedisjonen, 1903–05 og 1908-10. Île Renaud ble igjen grovt kartlagt i 1935-36 av British Graham Land Expedition (BGLE). Neset ble navngitt i 1954 av United Kingdom Antarctic Place-Names Committee (UK-APC) etter «Tula», et av to fartøy benyttet under ekspedisjonen til Biscoe i 1830-32.
Den kinesiske embedsmannseksamen

Den kinesiske embedsmannseksamen (forenklet kinesisk: 科举; tradisjonell kinesisk: 科舉; pinyin: kējǔ) var det system som ble anvendt i det meste av keisertidens Kina, fra 606 til 1905 for å velge ut embedsmenn. Systemet var i store deler av de 1300 år det var i kontinuerlig bruk det eneste, og i alle fall det helt dominerende, system for sosial mobilitet inn i embedsmannsklassen. Mesteparten av vekten ble lagt på kulturell innsikt, og fremfor alt på den kinesiske statsbærende filosofis konfucianske skrifter, ble den kinesiske byråkratstand samtidig også høylærte mennesker, landets kulturelle og akademiske elite.
Systemet innebar at det kinesiske samfunn (utenom de dynastibærende slekters kretser) var ledet av et meritokrati i stedet for en adel, og at det i en begrenset grad var demokratiske trekk ved utvelgelsen til den nasjonale elite idet alle menn uansett samfunnsbakgrunn ble tillatt å forsøke å ta eksamen.
Det var også utviklet et system som sikret kandidatenes anonymitet, ved det at eksamensbesvarelsene, hvori inngikk det åttebente essay, ble skrevet av før sensorene fikk dem i hende. Slik ble det sikret at eksaminandens identitet ble skjult for sensorene, og at heller ikke håndskriften kunne røpe dem.

Influenser på andre land

Den kinesiske embedsmannseksamen fikk med lokale tilpasninger betydning for utdannelsen av embedstjenesten i andre østasiatiske land. Den fikk med The Northcote-Trevelyan Report (1853) også markant betydning for embedsmannsformasjonen i Britisk India og Storbritannia.
Biopeis

Brennstoff

Bioetanol er etanol (96% sprit) produsert på matavfall. Når man brenner bioetanol slippes det ut CO2 og vanndamp, d.v.s. avgasser som ikke er skadelige, og dermed trenger man ikke pipe.
Bioetanol til biopeiser må ikke forveksles med bioetanol til biler, E85. E85 kan ikke brukes til brennstoff til biopeiser.

Regelverk

Det svenske regelverket SP 4160 (Svensk Provning) er innført i Norge. Det betyr at peiser testes og godkjennes i forhold til krav om varme, utslipp, materialvalg, kvalitet, etc. I tillegg må det ligge ved brukerveiledning og monteringsanvisning. Peiser testet i henhold til SP 4160 kan omsettes i Norden. I Norge er det Direktoratet for byggkvalitet og Direktoratet for samfunnssikkerhet og beredskap (DSB) som håndhever regelverket.

Sikkerhet

Det har vært noen ulykker med biopeiser, ca 1-2 registrerte ulykker årlig. Derfor er det viktig å sette seg inn brukermanualen. Den vanligste feilen er å fylle på bioetanol mens det fortsatt er fyr på peisen.
Østerbo Evangeliesenter

Østerbo Evangeliesenter er et av sentrene i Stiftelsen Pinsevennenes Evangeliesenter.
Østerbo Evangeliesenter ligger på Østerbo ved Halden. Østerbo er Evangeliesenterets største hjem. Senteret har plass til mer enn 150 beboere til enhver tid, fordelt på flere paviljonger. Det er et stort kjøkken med tilhørende spisesal, administrasjonsbygg, boliganlegg for de ansatte, egen kolonial butikk og svømmehall. Bestyrer er Kjetil Sterri-Mørch (år 2016).
Østerbo Evangeliesenter kan ta seg av personer med rusproblemer og familier. Evangeliesenteret har offentlig godkjent barnehage, sosionom og sykepleier. 
Den store Bunessjøen, som omgir store deler av eiendommen, gir rekreasjonsmuligheter som fiske, bading og andre fysiske aktiviteter.
Bondegården er på ca. 200 mål, og har dyr i fjøset. Dette er populært og setter preg i miljøet.

Stevneplass

I dag har Østerbo Evangeliesenter en storhall med plass til flere tusen mennesker, som tidligere var en skøytehall i Oslo. Her er det flere ganger i året stevner og større arrangement. Størst er det årlige sommerstevnet.

Evangelisk Bibel-Seminar

Evangelisk Bibel-Seminar er en bibelskole med plass for inntil 60 elever. Flere av elevene er tidligere rusmisbrukere som har vært til rehabilitering i Evangeliesenteret. Noen av disse har ikke fullført ordinær skolegang, derfor undervises det i norsk, engelsk og matematikk, noe som ikke er vanlig ved bibelskoler.

Botreningstilbud

Etter en stund på Østerbo kan klienten(e) gå over på det som blir kalt et «botreningstilbud», for gradvis å kunne tilpasse seg et selvstendig liv i samfunnet.

Evangeliesenteret

Stiftelsen Pinsevennenes Evangeliesenter, til vanlig kalt Evangeliesenteret, er en diakonal kristen frivillig organisasjon som driver arbeid mot rusavhengige, med avvenning fra rus og hjelp til å begynne «et nytt liv». Evangeliesenteret er Norges største hjelpetiltak for russkadde.
Roman de Brut

Roman de Brut, på norsk Brutusromanen er en litterær historie om Britannia på vers av poeten Wace. Det er skrevet på normannisk, en fransk dialekt, og består av 14 866 linjer.
I 1155 overrakte kanniken Wace fra Caen verket til Eleanora av Aquitaine, da nylig blitt dronning av England. Med Roman de Brut er det første gang ordet «roman» opptrer på fransk, og det ble brukt i andre halvpart av 1100-tallet om bøker som var basert på eller oversatt fra latin til romansk, det vil si fransk.
Verket er basert på Geoffrey av Monmouths Historia Regum Britanniæ, og ble sannsynligvis påbegynt en gang rundt 1150 og avsluttet i 1155. Det var ment for et normannisk publikum interessert i legender og historien om de nye besittelser i de angel-normanniske besittelsene, Angevin-riket. Det dekket historien om kong Arthur og førte Britannias historie helt tilbake til den mytiske Brutus av Troja som Britannias grunnlegger. Kong Arthur opptar mer enn en tredjedel av verket, og her er det første gang at ridderne av det runde bord nevnes.
Roman de Brut var den mest populære av Waces verker og er blitt bevart i mer enn 30 manuskripter eller fragmenter. Til tross for at fransk var enerådende som litterært språk og språket til de øvrige klasser i England ble det overraskende raskt oversatt til engelsk av Layamon i hans Brut, en gang før 1200.
De tøffeste gutta

Handling

De tøffeste gutta er en actionfylt komedie om 11-årige Modulf som tror han er en slags superhelt. Hver dag blir han plaget av de tøffeste gutta på skolen, og det er helt greit for da slipper jo de andre barna å bli mobbet. En dag begynner Lise i klassen. Hun er ikke enig i Modulf sine ideer. Lise blander seg inn, erter på seg tøffingene og skaper kaos.

Om filmen

De tøffeste gutta ble vist for første den 23. april 2013 da den var åpningsfilmen ved Kristiansand Internasjonale Barnefilmfestival. Filmen ble den store prisvinneren under festivalen med både publikumsprisen og "Ung filmskaper", tildelt regissør Christian Lo og produsent Trine Aadalen Lo.
Den ble ingen publikumssuksess og ble bare sett av knapt 50 000 på kino. Noe som plassere den på en 66.-plass over de mest besøkte filmene på norske kinoer i 2013.
Variabel

En variabel er et symbol som representerer et vilkårlig tall eller element i en mengde. Elementene i denne mengden kalles verdiene til variabelen. En konstant representerer, i motsetning til en variabel, en bestemt størrelse.
Variabler representeres i algebraen gjerne med symboler som x, y, a, b, etc, mens konstanter representeres med for eksempel 2, π eller e. I geometri brukes gjerne P, Q, etc som variabler som representerer punkter.
Innenfor samfunnsvitenskapelig metode og statistikk er en variabel en egenskap ved en enhet. Enheten kan for eksempel være det norske folk. Eksempler på variabler er kjønn, utdanning og inntekt. Hvis man for eksempel ønsker å undersøke sammenhengen mellom kjønn, utdanning og inntekt i Norge er et representativt utvalg av nordmenn undersøkelsesenheten, mens deres kjønn, utdanning og inntekt er deres variabler. En samfunnsforsker vil kunne være interessert i å undersøke om menn tjener mer enn kvinner eller om utdanning lønner seg økonomisk i Norge. Dette kan variere med tid og sted, derav navnet variabel. Variablene kan ha et ulikt antall verdier. En variabel med kun to verdier kalles dikotom. Kjønn er et eksempel (verdiene mann og kvinne). Utdanning har mange flere verdier, men det er ingenting i veien for at man i en undersøkelse kun opererer med to verdier, for eksempel Bachelor-grad og Master-grad. Dette innebærer i så fall at man dikotomiserer utdanningsvariabelen. Det samme kan man gjøre med variabelen inntekt, som også har mange verdier.
Man må også skille mellom uavhengig variabel og avhengig variabel. En uavhengig variabel kommer forut for en avhengig, det vil si at den påvirker i større eller mindre grad. Kjønn er en uavhengig variabel i forhold til både utdanning og inntekt, idet den kan virke inn på både hva slags utdanning man velger og hva slags inntekt man får. Verken utdanning eller inntekt kan virke inn på hva slags kjønn man har. Derimot er det rimelig å tenke seg at utdanning virker inn på hva slags inntekt man får. Man kan også tenke seg at inntekt påvirker utdanning, ved at høy inntekt gjør det lettere å skaffe seg høy utdanning.
Kjønn trenger forøvrig ikke alltid være uavhengig variabel. Innenfor medisinsk og biologisk forskning kan man tenke seg at man ønsker å undersøke hvilke faktorer som fører til at den gravide får en jente eller en gutt. Kan for eksempel miljøfaktorer spille inn? I tilfelle hvilke? Kan arvemessige forhold ha betydning? I tilfelle hvilke?
Free-to-air

Free-to-air (FTA) er et uttrykk som brukes om tv- og radiokanaler som med det rette mottakerutstyret kan mottas i ukryptert form helt gratis. Kanalen kan også tas sees eller høres uten å måtte tegne noen form for abonnement eller engangsgebyr som for eksempel pay-per-view. Tradisjonelt har free-to-air gjerne blitt brukt om radiokanaler og tv-kanaler som sendes via bakkenett, som for eksempel NRKs kanaler. Uttrykket brukes nå også gjerne om tv-kanaler som sender ukryptert via satellitt eller internett.
Shark Linux

Shark Linux er en tidligere Linuxdistribusjon fra USA som var basert på Gentoo. Distribusjonen hadde som mål å tilby stabilitet, lett administrasjon med bl.a. 64-biter AMD Opteron og Athlon 64 mikroprosessorer.
Distribusjonen benyttet skrivebordsmiljøet KDE. Distribusjonen hadde 32-biter x86 (i686) og 64-biter x86-64 som plattform.
Versjon 1.06 beta2 ble lansert 4. februar 2004.
Jomsom

Jomsom (nepali: जोमसोम, også kjent som Dzongsam og New Fort) er den administrative hovedstaden for distriktet Mustang i Nepal. Folkemengden var på 1 370 innvånere ved folketellingen i 2011. Byen har flyplass. Den er kort og slik anlagt at den av og til kalles verdens farligste flyplass.
Hox-gen

Gener påvirket av hox-gener

Hox-gener virker på flere nivåer innen utviklingbiologien og geners hierarkiske utvikling: på et «utøvende» nivå regulerer de gener som igjen regulerer et stort nettverk av andre gener (som genene som danner vedheng). De regulerer også direkte det som er kjent som realisatorgener (engelsk: realizator genes) som fungerer i bunnen av slike hierarki ved å danne vev, strukturer og organer til hvert enkelt segment. Segmenteringen involverer behandling av morfogener, en tett assosiering av cellegrupper med lignende virkemåte, utformingen av strukturer og segmenthindringer via programmert celledød og forflytningen av celler fra hvor de først ble dannet til hvor de til slutt vil fungere. De spesifikke målgenene av Hox-gener fremmer celledeling, celle-adhisjon, apoptose og celleflukt.
Volleyball under Middelhavslekene 1991

Volleyball under Middelhavslekene 1991. Volleyball var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var niende gangen som volleyball var med på programmet under Middelhavslekene. Det var to turnerninger, en for menn og en for kvinner. Åtte herrelag og seks damelag deltok. Italia vant både herre- og dameturneringen.
Leon Andreasen

Karriere

Etter å ha spilt på amatørnivå, skiftet Andreasen i 1999 fra Hammel GF til AGF og fikk i 2001 sin første profesjonelle kontrakt med Århusklubben. I de siste sesongene hos AGF var spilte han fast som midtstopper, og var — til tross for AGFs dårlige prestasjoner i superligaen — én, som alle regnet med hadde en lysende fremtid foran seg.
I 2005 valgte Leon Andreasen å få fart på sin karriere, og skrev kontrakt med den tyske Bundesligaklubben Werder Bremen, gjeldende fra den 1. juli 2005 til 2009. Overgangssummen var i nærheten af 1,8 millioner Euro. Hans plan med dette karriereskiftet var å bygge et springbrett, hvorfra han kunne reise videre ut i Europa.
I vinterpausen 2006–07 ble Andreasen udleid til Mainz 05 med hensikt om å få mere spilletid på Bundesliganivå.
I dag spiller Leon Andreasen i Hannover 96, utleid fra den engelske Premier league klubben Fulham F.C.. Han skiftet til klubben i vinterpausen 2009 for å oppnå mer spilletid enn i Fulham. Han fikk sin debut for Hannover mot Energie Cottbus den 8. februar 2009, en kamp som imidlertid utviklet seg til et mareritt, da han fikk rødt kort i det 67. minutt.
Ved korsets fot

«Ved korsets fot» (engelsk Beneath the Cross of Jesus) er en salme av den skotske presbtyerinske kvinnen Elisabeth Clepane, skrevet i 1868, året før hun døde. Den ble først publisert i 1872, da den forekom anonymt i The Family Treasure sammen med flere av hennes andre dikt. 
Frederick C. Maker skrev melodi til diktet i 1881. Origiinaldiktet hadde fem vers, men i dag brukes kun tre vers i de fleste salmebøker.
Elevine Heede har oversatt den til norsk.
Two Way Monologue EP

Two Way Monologue EP er en musikk-EP med Sondre Lerche, utgitt i 2005.
Team Sepura

Team Sepura er en konstellasjon av fulltidsarbeidende og godt voksne ryttere og støtteapparat på tvers av sykkelklubbene i Østfold. Laget ble etablert i 2011, med storlagskonkurranser og seier i Lillehammer-Oslo 2012 som mål. Prosjektet ble etter sesongslutt første år, utvidet til å løpe ut sesongen 2013.
I sin korte levetid vant laget i løpet av disse to årene Lillehammer-Oslo (løyperekord ny trasé), Landegrensen (løyperekord), Vestfold Rundt (løyperekord) og Smaalenene Rundt (løyperekord). I tillegg ble laget de første i Norge til å kjøre 50 km med vending under én time på landevei. Dette ble gjort på Braskereidfoss den 8. juni 2013, med arrangør fra Ottestad SK, og står som en uoffisiell notering. Det ble syklet på standard landeveissykler.
Team Sepura rakk også å etablere sitt eget lagtemporitt Sepura50, der de utfordret elite- og kontinentallag over 50 km.
Terje Boye Hansen

Biografi

Terje Boye Hansen er utdannet som fagottist, musikkpedagog og dirigent. Etter studiene ble han i 1968 ansatt ved Den Norske Opera som fagottist, og som solofagottist fra 1980. I tillegg til musikerjobben hadde han dirigentoppgaver både i Norge og utlandet – blant annet for Den Norske Opera.
Etter å ha avsluttet sitt orkestervirke i 1990 ble han i 1993 igjen tilknyttet Den Norske Opera, denne gang som dirigent.
Hans repertoar omfatter en rekke operaer og operetter, samt en rekke balletter, (Carmen, La traviata, Madama Butterfly, Hänsel und Gretel, Don Giovanni, Cosi fan tutte, Tryllefløyten, Ildfuglen, Vårofferet m.fl.)
Han har hatt utallige oppdrag for radio og TV og engasjementer i England, Tyskland, Sør-Afrika, Russland, Polen og Sverige.
Han har turnert i Norge, Finland, Danmark, Tyskland og Italia med Den Norske Opera, bl.a. med balletten The Tempest av Arne Nordheim og Glen Tetley, og i London med Prokofievs Romeo og Julie. Høsten 1988 mottok han prisen som Festivalens dirigent ved den internasjonale festivalen Neue Musiktheaterwerkstatt, arrangert som en del av Kulturstadt Berlin 88.
I de senere år har Boye Hansen lagt ned en stor innsats for å gjøre glemte deler av norsk musikkhistorie kjent for dagens publikum. Særlig har han jobbet mye med norsk romantisk musikk rundt forrige århundreskifte, også kjent som gullalderen i norsk musikkhistorie. Dette gjenspeiles tydelig i listen over plateutgivelser med Boye Hansen som musikalsk leder. Blant komponistene han har dratt fram i lyset er Hjalmar Borgstrøm og Sigurd Islandsmoen.
Cheiroplatys volsellus

Utseende

En middelsstor, bred og kraftig, mørkbrun hornbille. Hannen har fremre del av pronotum kraftig uthulet, med en firkantet tann i midten foran. Denne gropa har nettmasket mikroskulptur, forøvrig er den glatt og blank. Hunnen mangler denne gropa og kan ligne på en tordivel. Arten er ytre sett svært lik på Cheiroplatys excavatus og Cheiroplatys nitidus, undersøkelse av kjønnsorganene er trolig nødvendig for å skille de tre artene sikkert.

Utbredelse

Arten lever i Queensland.
Cappelens Norgeshistorie

Cappelens Norgeshistorie er et historiverk i femten bind som ble utgitt mellom 1976 og 1980 med Knut Mykland som hovedredaktør.
Venerabile Collegium Anglorum

Venerabile Collegium Anglorum («Venerable English College») er et katolsk presteseminar i Roma, for utdannlse av prester for England og Wales. Det ble grunnlagt i 1579 og er den eldste fortsatt bestående engelske institusjon utenfor England.

Historie

Ankomsten av kardinal William Allen til Roma høysommeren 1576 medførte en nysatsing på undervisningens område. Kardinal Allen, som, likesom kardinal Newman tre århundrer senere, hadde forlatt et fellowship ved Oriel College i Oxford, hadde allerede grunnlagt et presteseminar i Douai i 1568 (Collège des Anglais Douai), som hadde trukket til seg 240 studenter, hvorav mange fra hans tidligere universitet. 
Pave Gregor XIII støttet hans planer om en lignende institudjon i Roma og utferdiget grunnleggelsesbullen i 1579. Kollegiet har vært kjent som «det ærverdige» (venerabile) siden 1818 på grunn av de mange studenter herfra og fra andre utenlandske utdannelsessteder som etter hjemkomst til fedrelandet led martyrdøden for sin katolske tro mellom 1581 og 1679. De æres i den katolske kirke som de førti martyrer fra England og Wales. Den første var Ralph Sherwin og de siste David Lewis, John Wall og Anthony Turner.
EC Red Bull Salzburg

EC Red Bull Salzburg er et østerriksk ishockeylag fra Salzburg, som spiller i Erste Bank Eishockey Liga.
EF Salzburg ble grunnlagt i 1995 gjennom sammenslåing av klubbene Morzg EF og EF Tiefenbach. EF Morzg hadde etter konkursen i den tidligere klubben Salzburg EF i 1988 overtatt en rekke av denne klubbens tidligere unge spillerne. Kort tid etter fusjonen av Morzg EF og EF Tiefenbach ble firmaet Kaindl den nye klubben EF Salzburgs første hovedsponsor, og klubben skiftet da navn til EC Kaindl Salzburg. 
Etter at drikkeselskapet Red Bull GmbH ble hovedsponsor i 2000 ble klubbnavnet igjen endret til EC The Red Bulls Salzburg. Også byens fotballklubb fikk i 2005 samme hovedsponsor og for å bygge opp en felles identitet mellom de to klubbene og Red Bull GmbH fikk fotballklubben navnet Red Bull Salzburg og ishockeyklubben dagens navn.
Stockhorn (Bern-Alpene)

Stockhorn er et fjell i Bern-Alpene, ovenfor byen Erlenbach i Simmetal.
Stockhorn er 2 190 meter over havet og det går en taubane til toppen, hvor det ligger en restaurant.
Fra toppen kan en se de omliggende Alpane med Eier, Mönch, Jungfrau, Diablerets og Mont Blanc, samt dalene til Aare, Thun og Thunsjøen, Interlaken og Jurafjellene.
Kiyoshi Okuma

Karriere

Kiyoshi Okuma startet sin profesjonelle karriere i Tokyo Gas i 1987.
Han har tidligere vært trener for FC Tokyo, Omiya Ardija og Cerezo Osaka.
Salting

Salting er en gammel metode for konservering av mat hvor salt tilsettes. Det finnes tradisjonelt to metoder å salte maten, tørrsalting og lakesalting. Salt virker konserverende ved at det senker vannaktiviteten i maten. Økningen av salt i vannet i maten vil øke det osmotiske trykket, dette hemmer veksten av mikroorganismer, samt hemmer aktiviteten til enkelte enzymer. I tillegg til sin konserverende effekt vil salt også påvirke fargen i kjøtt, forandre vannbindingsevnen til matvaren og påvirke smaken.  
Salting blir brukt til å konservere blant annet kjøttprodukter som spekepølse, og fiskeprodukter som klippfisk.

Tørrsalting

Tørrsalting går ut på å dekke overflaten av matvaren med salt og legge den lagvis i en beholder med rikelig med salt imellom.

Lakesalting

Ved lakesalting blir matvaren enten lagt i en blanding av salt og vann til saltinnholdet i maten blir korrekt eller saltlake blir injisert inn i matvaren. En slik blanding av salt og vann kalles en saltlake. 
Det finnes ulike typer salt en kan bruke til salting av matvarer, havsalt, steinsalt, vakuumsalt og lakesalt som har ulikt innehold av mineraler.
Salting er en svært effektiv konserveringsmetode, og mennesker har godt av å spise salt i små mengder. Likevel har myndighetene kommet med et ønske en generell reduksjon i bruken av salt i næringsmiddelbransjen for å forbedre folkehelsen.
Prikken over i-en

Prikken over i-en er et idiom eller et fast, billedlig uttrykk med tilknytning til bokstavtegnet «i». Det er ment å poengtere at noe er eksepsjonelt og utenom det vanlige.
Torra Erbalunga

Torra Erbalunga er et av mange korsikanske vakttårn. Tårnet ligger i den lille byen Erbalunga i Brandu kommune på Korsika. Som de fleste andre korsikanske vakttårnene stammer tårnet fra siste halvdel av 1500-tallet da Korsika var del av Republikken Genova.

Historie

Torra Erbalunga var et av de aller første vakttårnene som ble reist på Korsika. Tårnene er et forsvars- og varslingssytem og Torra Erbalunga ble bygget mellom 1550 og 1560. Torra Erbalunga hadde som hovedformål å vidreformidle budskapet hvis fienden ble oppdaget. Tårnet bærer idag preg av å ha blitt beskutt av italienske skip på 1600-tallet og at dette ikke har blitt reparert.

Tårnet i dag

Torra Erbalunga gikk igjennom en restaurering i 2003 og ble høsten samme år åpnet for publikum. Tårnet er idag en godt kjent turistattraksjon og tiltrekker seg mange turister hvert år, hovedsakelig på grunn av sin lange historie som et av Korsikas eldste varslingstårn.
Trizogeniates costatus

Utbredelse

Billen finnes i den neotropiske faunaregionen, nærmere bestemt i Brasil.
Beylerbeyipalasset

Beylerbeyipalasset er et palass i Istanbul i Tyrkia. Det det tegnet av Sarkis Balyan for sultan Abd ül-Aziz i 1860-årene, og ligger på den asiatiske sidan av Istanbul, straks nord for Bosporosbroen.
Kirk Hammett

Biografi

Kirk Hammett begynte å spille gitar som 15-åring, da han arvet musikkinteressen fra broren, og fikk sansen for Jimi Hendrix, Led Zeppelin og UFO.
Han har gått i skole hos Joe Satriani hvor han lærte å spille blues, jazz og klassisk gitar.
Før Metallica, startet Hammett bandet Exodus sammen med trommeslager Tom Hunting, men han forlot bandet til fordel for Metallica.
1. april 1983 fikk Hammett en telefon fra Metallica som akkurat hadde skilt lag med Dave Mustaine og ville ha Hammett til å stille på prøvespilling. Hammett trodde dette var en aprilspøk, men det var det ikke. Han ble sponset penger til å forlate California for første gang, og møtte de tre fremmede medlemmene i Metallica på en flyplass.
Metallica fant fort ut at Hammett var en av dem etter at han improviserte soloen i Seek and Destroy, og 16. april fikk han stillingen som hovedgitarist.
Kirk Hammett har kontrakt med ESP Guitars, som lager hans populære signatur-modeller.
Den første forsterkeren til Hammett laget han selv av en skoeske og en 4" høyttaler.
Han er kåret til verdens 11 beste gitarist ifølge Rolling Stone Magazine.

Privatliv

Hammett har vært gift to ganger. Hans første forhold med eks-kona Rebecca endte i 1990. Han bor nå i San Francisco sammen med Lani, hans andre kone. Den 29. september 2006 fikk de en sønn som fikk navnet Angel Ray Keala Hammett.